Vrou ernstig beseer in valskermsprongArgieffoto Chris Botha, woordvoerder van Netcare 911, het gesê die voorval het by die Tempe-lugmagbasis plaasgevind. “Die vrou het glo vir die eerste keer gespring en toe sy land, is sy op die grond gesleep,” het Botha gesê. “Dit is nog nie duidelik wat fout gegaan het nie.” Toe paramedici by die toneel opdaag, het die vrou op die grond gelê in ŉ ernstige toestand. Volgens Botha het paramedici haar gestabiliseer voordat sy op ŉ trauma-draagbaar geplaas en hospitaal toe gehaas is. Maj. Veronica Moeti, woordvoerder van die SA weermag, het aan Maroela Media bevestig dat die vrou nie aan die weermag verbonde is nie, maar ŉ lid van die publiek is. Sy het gesê die weermag het oor die naweek geen valskermspronge uitgevoer nie. Die vrou se naam is nog nie bekend nie.